बेटे का दावा- दिल्ली के लिए रवाना हुए थे, अब संपर्क नहीं हो पा रहा
West Bengal TMC Leader Mukul Roy Missing - तृणमूल कांग्रेस (TMC) के नेता मुकुल रॉय लापता हो गए हैं। उनके बेटे शुभ्रांशु रॉय ने यह दावा किया है। उन्होंने बताया कि रॉय का सोमवार शाम से कोई पता नहीं है
तृणमूल कांग्रेस (TMC) के नेता मुकुल रॉय लापता हो गए हैं। उनके बेटे शुभ्रांशु रॉय ने यह दावा किया है। उन्होंने बताया कि रॉय का सोमवार शाम से कोई पता नहीं है। उनसे संपर्क भी नहीं हो पा रहा है। शुभ्रांशु ने बताया कि रॉय सोमवार शाम को इंडिगो की फ्लाइट (6E-898) से दिल्ली के लिए निकले थे। उन्हें रात 9.55 बजे तक दिल्ली लैंड होना था, लेकिन अब उनसे संपर्क नहीं हो पा रहा है। कल शुभ्रांशु ने कोलकाता के NSCBI एयरपोर्ट पुलिस स्टेशन में इसे लेकर शिकायत भी दर्ज कराई थी।
बेटे ने कहा कि है उनके पिता की मानसिक हालत ठीक नहीं है। सभी को उन पर राजनीति करने से बचना चाहिए।
मीडिया रिपोर्ट्स के मुताबिक, मुकुल रॉय की रविवार को उनके बेटे से बहस हुई थी, जिसके बाद से वो कथित तौर पर गायब हो गए हैं। इसके अलावा रॉय स्वास्थ्य संबंधी परेशानियों का भी सामना कर रहे हैं। फरवरी में अस्पताल में इलाज के दौरान उनकी पत्नी कृष्णा रॉय का निधन हो गया था।
साल 2021 में भाजपा छोड़ TMC में शामिल हुए मुकुल रॉय
साल 2017 में मुकुल ने भारतीय जनता पार्टी (BJP) का दामन थामा था। हालांकि, 2021 में पश्चिम बंगाल में BJP के चुनाव हारने के बाद पार्टी के नेता मुकुल रॉय अपने बेटे शुभ्रांशु के साथ TMC में शामिल हो गए थे। मुख्यमंत्री ममता बनर्जी और सांसद अभिषेक बनर्जी की मौजूदगी में उन्होंने TMC ज्वाइन की थी।
बता दें कि मुकुल रॉय का कद TMC में कभी ममता बनर्जी के बाद दूसरे नंबर का हुआ करता था, लेकिन 2017 में पार्टी छोड़ने के बाद वो काफी पीछे छूट गए। बता दें कि मुकुल 1998 से ही बंगाल की राजनीति में एक्टिव हैं।